ባለፋት ሁለት ዓመታት በክልሉ 25 ከተሞች ላይ በተደረገ የዳሰሳ ጥናት የማዘጋጃ ቤታዊ አገልግሎት አሰጣጥ የደንበኞች እርካታ ከግማሽ በታች እንደነበር ተገለፀ።
በ2013 በጀት ዓመት ከ3 ነጥብ 2 ቢሊዮን ብር በላይ በጀት ተመድቦ ልዩ ልዩ መሠረተ ልማቶች እንደሚሠሩ ቢሮው አስታውቋል።ባሕር ዳር: መስከረም 15/2013ዓ.ም (አብመድ) የአማራ ክልል ከተማ ልማት ቤቶችና ኮንስትራክሽን ቢሮ የ2ኛው የዕድገትና ትራንስፎርሜን የአምስት ዓመት ዕቅድ አፈፃፀም ግምገማ፣ የ2012 በጀት ዓመት የከተሞች ተቋማዊና መሠረተ ልማት ማስፋፊያ ፕሮግራም ዕቅድ አፈፃፀም ግምገማና የ2013 በጀት ዓመት ዕቅድ ትውውቅ እንዲሁም በቀጣይ ትኩረት በሚደረግባቸው ጉዳዮች ዙሪያ በእንጅባራ ከተማ ውይይት አካሂዷል።በ5 ዓመት ሪፖርቱ እንደተመላከተውም በ2010ዓ.ም እና በ2011ዓ.ም በመሬት ልማትና አቅርቦት፣ በግንባታ ፈቃድ አሰጣጥ እንዲሁም በደረቅ ቆሻሻ አያያዝና አወጋገድ ዙሪያ በተደረገ የዳሰሳ ጥናት በተዘጋጁ መመዘኛዎች (ስታንዳርድስ) መሠረት በአገልግሎት አሰጣጡ የደንበኞች እርካታ በሁለቱም ዓመታት ከ50 በመቶ በታች መሆኑ ነው የተገለፀው።ባለፉት 5 ዓመታትም የከተሜነት ምጣኔን በ2007ዓ.ም ከነበረበት 16 ነጥብ 2 በመቶ ወደ 25 በመቶ ለማሳደግ ታቅዶ በ2012 መጨረሻ የከተሞች ቁጥር ከነበረበት 421 ወደ 660 ማድረስ መቻሉም ተመላክቷል። ይህም የከተሞች ቁጥር በየዓመቱ በአማካይ የ9 ነጥብ 6 በመቶ ዕድገት አሳይቷል ማለት እንደሆነ ተመላክቷል።